
Előterjesztés
a Közgyűlés részére
Tisztelt Közgyűlés!
A Kormány 1034/2015. (I. 30.) Korm. határozatával 500.000 ezer Ft vissza nem térítendő támogatás biztosításáról döntött a Fővárosi Önkormányzat számára, a Mesepark projekt megvalósítása érdekében. A Korm. határozat 3. pontja úgy rendelkezett, hogy a Belügyminiszter a Mesepark projekt megvalósítására felhasználható támogatást külön pályázat és kérelem benyújtása nélkül, vissza nem térítendő támogatás formájában, előfinanszírozás keretében és egy összegben nyújtsa Budapest Főváros Önkormányzata (a továbbiakban: Önkormányzat) részére, valamint, hogy a támogatás felhasználásának és elszámolásának részletes feltételeiről támogatási megállapodást kössön az Önkormányzattal. 
A Kormány egyetértett továbbá azzal, hogy a Belügyminiszter a támogatást – legkésőbb 2016. december 31-éig történő elszámolási kötelezettséggel – a támogatási szerződés megkötését követően soron kívül utalványozza az Önkormányzat számára. Az említett Korm. határozat az államháztartásról szóló 2011. évi CXCV. törvény (a továbbiakban: Áht.) 33. § (1) bekezdésében biztosított jogkörben eljárva elrendelte a Magyarország 2015. évi központi költségvetéséről szóló 2014. évi C. törvény (a továbbiakban: Kvtv.) 1. melléklet IX. Helyi önkormányzatok támogatásai fejezet címrendjének az 5. Mesepark projekt megvalósítása címmel történő kiegészítését.

A támogatási összegből a Fővárosi Állat- és Növénykert a Mesepark projekt keretében a Mesepark részét képező Mesevár belsőépítészeti kialakítását és a kiállítás berendezésének egy részét valósítja meg. A projekt keretében közel 2700 m2 alapterületen, az épület földszinti területe, az első és második emelet, valamint a tetőtér szintjei, a kapcsolódó üvegszárny és a hosszúszárny pincéje kerülnek átalakításra és berendezésre a kiállítási tervek alapján, a funkciókhoz illeszkedő kiszolgáló háttér egységekkel együtt. 

Az interaktív kiállítás részeként az egyes terek a mesékhez illő dekorációt kapnak, a mesék jellegzetes figurái alakot öltenek, ezáltal a látogató a mesékben érezheti magát. A kiállítás keretében számos analóg és interaktív játék, ismeretterjesztő tabló kerül elhelyezésre, melyeken keresztül játékos formában ismerkedhetnek a gyerekek a mesék világából ismert állatok/növények tulajdonságaival, átélhetik a mesejeleneteket. A mesékben megjelenő állatok, figurák élő hasonmásai is elhelyezésre kerülnek a kiállítási terekben - akváriumokban, terráriumokban, röpdékben. A kiállítási tematikára épülő oktatási program lehetővé teszi a felfedezve tanulást a kisebb korosztályok számára. 

A hatósági átvételhez megfelelő módon kiépítésre kerülnek a gépészeti és elektromos hálózatok, a válaszfalak, a padló rétegrendek, a tűzjelző és biztonsági rendszer és azok a nyílászárók, amelyeket a végleges kialakítás még megkíván.

A Belügyminisztérium és a Fővárosi Önkormányzat között lefolytatott egyeztetések eredményeként előkészítésre került az 500.000 eFt támogatás biztosításáról szóló Támogatási Megállapodás (1. számú melléklet), melynek végleges formáját aláírás céljából a Belügyminisztérium 2015. április 8-án megküldte a Főpolgármesteri Hivatal számára.

Kérjük a Tisztelt Fővárosi Közgyűlést a következő határozati javaslat elfogadására.






















Határozati javaslat
A Fővárosi Közgyűlés úgy dönt, hogy:

jóváhagyja és megköti a Belügyminisztériummal az 1034/2015. (I. 30.) Korm. határozaton alapuló, a Mesepark megvalósítását célzó Támogatási Megállapodást az 1. számú melléklet szerinti tartalommal, mely alapján a támogató 500.000 eFt összegű, egyszeri vissza nem térítendő támogatást folyósít Budapest Főváros Önkormányzata számára, egyben felkéri a főpolgármestert annak aláírására.

határidő:	a közgyűlési döntést követő 30 napon belül
felelős: 	Tarlós István főpolgármester

felkéri a főpolgármestert, hogy az 500.000 eFt támogatási összeg Fővárosi Önkormányzat számlájára történő megérkezését követően intézkedjen a költségvetési rendelet módosításáról és a feladat végrehajtása érdekében a szükséges okirat közgyűlés elé terjesztéséről.
határidő:	2015. június 30.
felelős: 	Tarlós István főpolgármester


Határozathozatal módja:
A határozatahozatalokhoz egyszerű szótöbbség szükséges.
 Budapest, 2015. április

